Na temelju članka 46. Statuta Grada Skradina („Službeni vjesnik Šibensko-kninske županije“ broj 5/09, 10/13 i 3/18), gradonačelnik Grada Skradina, dana 25. listopada 2018. godine, donosi

**ODLUKU**

**o sufinanciranju troškova kupnje školskih udžbenika i školskog pribora**

**za osnovnoškolce za školsku godinu 2018./2019.**

Članak 1.

Ovom Odlukom se uređuje pravo na sufinanciranje troškova kupnje školskih udžbenika i školskog pribora za osnovnoškolce za školsku godinu 2018./2019., te uvjeti i postupak ostvarivanja ovog prava.

Članak 2.

Pravo na sufinanciranje troškova kupnje školskih udžbenika i školskog pribora priznaje se roditeljima ili skrbnicima učenika, koji imaju prebivalište na području Grada Skradina, bez obzira na osnivača škola koje učenici pohađaju.

Članak 3.

Visina sredstava za sufinanciranje kupnje školskih udžbenika i školskog pribora iznosi:

1. za učenike od 1. do 4. razreda – 350,00 kuna po učeniku,
2. za učenike od 5. do 8. razreda – 450,00 kuna po učeniku.

Članak 4.

Postupak za ostvarivanje prava na sufinanciranje kupnje školskih udžbenika i školskog pribora pokreće se podnošenjem zahtjeva. Zahtjev podnose roditelji ili skrbnici učenika.

Podnositelji zahtjeva su uz zahtjev dužni priložiti i dokaze kojima dokazuju da ostvaruju prava na sufinanciranje kupnje školskih udžbenika i školskog pribora.

Dokazi koje je podnositelj zahtjeva dužan priložiti su slijedeći:

- dokazi o prebivalištu oba roditelja/skrbnika (preslike važećih osobnih iskaznica ili uvjerenja o prebivalištu),

- potvrdu o upisu djeteta u školsku godinu 2018./2019.,

- podatak o IBAN-u računa roditelja ili skrbnika na kojeg će se doznačiti sredstva.

Članak 5.

Zahtjev iz točke 3. ovog Zaključka podnosi se Jedinstvenom upravnom odjelu Grada Skradina, u vremenskom razdoblju od 29. listopada do 30. studenog 2018. godine.

Obrazac zahtjeva roditelji ili skrbnici će moći preuzeti u pisarnici Grada Skradina, te na web stranici Grada Skradina [www.grad-skradin.hr](http://www.grad-skradin.hr).

Krajnji rok za podnošenje zahtjeva radi ostvarivanja prava na sufinanciranje troškova kupnje školskih udžbenika i školskog pribora je 30. studenog 2018. godine.

Članak 6.

Naknada se isplaćuje jednokratno na IBAN račun roditelja ili skrbnika, a iznimno putem blagajne Grada Skradina.

Članak 7.

Sredstva za provedbu ove Odluke osigurana su u Izmjenama i dopunama Proračuna Grada Skradina za 2018. godinu („Službeni vjesnik Šibensko-kninske županije“ br. 12/18).

Članak 8.

Ova Odluka stupa na snagu danom donošenja, a objavit će se u Službenom vjesniku Šibensko-kninske županije.

Klasa: 602-02/18-01/4

Urbroj: 2182/03-01-18-1

Skradin, 25. listopada 2018.

**GRADONAČELNIK**

mr.sc. Antonijo Brajković